Борис Пастернак
На парахода

Превод от руски: Кирил Кадийски, —

chitanka.info

Тих утринник. Смрази лицата ни.

Трептяха трескави листа.

По-син и от пера на патица

над Кама изгрев заблестя.

Бюфетчикът с чинийки тракаше.

Лакей прозя се. А свещта

сред светлини изчезна — сякаш че

светулки бъкаха в нощта.

Те ниско виснеха сред пристана —

искриста нишка. Звънна три.

Лакеят бе зает с почистване

на бронза в смръзнал стеарин.

Мълва старинна, неизбистрена,

билинно-нощна от камъш, —

край Перм, сред бриз, забърза в бисера

от лампи Кама изведнъж.

Вода нагълтала, се давеше

и пак изплуваше звезда,

и трепетен език подаваше

в кандило — камската вода.

И дъх на кухня се долавяше,

на цинквайс лъхаше, на лак.

Подслушвал дълго, изоставаше

назад по Кама сънен мрак.

С бокал в ръка, присвито вперяхте

око, съзрели как расте

рой недомлъвки над вечерята,

но бяха ви досадни те.

Зовяхте вие събеседника

назад, към миналите дни —

последна капка от последните

да сте сред техните вълни.

Тих утринник. Смрази лицата ни.

Трептяха трескави листа.

По-син и от пера на патица

над Кама изгрев заблестя.

Зора. След кървавата баня тя,

след нефта, плъзнал на мига,

гаси навред в каюткомпанията

и лампите покрай брега.

1916

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.